A Bizottság 1496/2002/EK rendelete
(2002. augusztus 21.)
a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 44/2001/EK tanácsi rendelet I. mellékletének (a 3. cikk (2) bekezdésében és a 4. cikk (2) bekezdésében említett joghatósági szabályok), és II. mellékletének (illetékes bíróságok és hatáskörrel rendelkező hatóságok jegyzéke) módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendeletre [1] és különösen annak 3. cikke (2) bekezdésére, 4. cikke (2) bekezdésére, 44. és 74. cikkére,
mivel:
(1) A 44/2001/EK rendelet 3. cikke (1) bekezdésének megfelelően valamely tagállamban lakóhellyel rendelkező személy más tagállam bíróságai előtt csak a joghatóságról szóló II. fejezet 2-7. szakaszában megállapított szabályok alapján perelhető; a 3. cikk (2) bekezdése értelmében különösen az I. mellékletben megállapított joghatósági szabályokat nem lehet ezekre a személyekre alkalmazni.
(2) Ezért, amennyiben egy, az I. mellékletben említett szabályt valamely tagállamban hatályon kívül helyeznek, a jegyzék tartalmát ennek megfelelően módosítani kell.
(3) Egy tagállamban meghozott, és abban az államban végrehajtandó határozat végrehajthatóságának megállapítása iránti kérelmet egy másik tagállamban a 44/2001/EK rendelet II. mellékletében felsorolt hatáskörrel rendelkező hatóságokhoz kell benyújtani.
(4) A 44/2001/EK rendelet 38. és az azt követő cikke, valamint az 57. cikk (4) bekezdése lehetővé teszi azt, hogy egy hiteles okirat végrehajthatóságának megállapítása iránti kérelem a közjegyzőkhöz, mint hatáskörrel rendelkező hatóságokhoz is benyújtható legyen.
(5) A 44/2001/EK rendelet 74. cikke előírja, hogy a tagállamoknak értesíteniük kell a Bizottságot a hatáskörrel rendelkező hatóságok I-IV. mellékletben foglalt jegyzékének módosításáról.
(6) Hollandia az I. mellékletben meghatározott joghatósági szabályok és a hatáskörrel rendelkező bíróságok és hatóságok II. mellékletben foglalt jegyzékének módosításáról tájékoztatta a Bizottságot; Németország tájékoztatta a Bizottságot a II. mellékletben foglalt jegyzék módosításáról; következésképpen a 44/2001/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 44/2001/EK rendelet I. mellékletében a Hollandiára vonatkozó nyolcadik francia bekezdést el kell hagyni.
2. cikk
A 44/2001/EK rendelet II. mellékletében a "Németországi Szövetségi Köztársaságban a "Landgericht" kamarájának elnöke" helyébe a következő szöveg lép:
"Németországi Szövetségi Köztársaságban:
a) a "Landgericht" kamarájának elnöke;
b) a közjegyző ("…") egy hiteles okirat végrehajthatóságának megállapítása iránti eljárásában
."
3. cikk
A 44/2001/EK rendelet II. mellékletében, a "Hollandiában az "arrondissementsrechtbank" elnöke" helyébe a következő lép:
"Hollandiában: a "voorzieningenrechter van de rechtbank""
.
4. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. augusztus 21-én.